《次陈叔易太湖二十韵》
宋代·李处权

北客何来此，浮生真偶然。
风飚从禹穴，日脚近虞渊。
渔唱谁能从，鸥盟我不捐。
燃犀怪可睹，击树讯空传。
钓石温徐坐，樯竿稳近联。
波明疑练妥，山净学眉连。
客上三千履，军呼十万鋋。
可思江柳下，只欠舞衣前。
鼓舵知无及，乘查帐未缘。
远中微隐树，阔外莽横天。
缥缈湘灵瑟，夷犹范蠡船。
健帆风作驭，骇浪雪盈颠。
行鹭纷群起，孤鸿杳独鶱。
断崖方怒吸，浅濑或劳牵。
夜泊星辰逼，晴占日月偏。
幽姿閟蛟室，神物护龙泉。
世乱甘沦隐，涂穷枉乞怜。
渚花迎日笑，岸草信人沿。
颇欲追双桨，无因共两舷。
时来如谢朓，三复有余妍。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。